Վեներա Գիմադիևա

Վեներա Ֆարիտովնա Գիմադիևա (, ), ռուս օպերային երգչուհի (սոպրանո), Մեծ թատրոնի մենակատարուհի (2011-2017)։ ՌԴ Նախագահի (2012) և «Ոսկե դիմակ» (2014) թատերական մրցանակների դափնեկիր։ «Բայկալ լիճ» ֆոնդի հասարակական խորհրդի անդամ։

Կենսագրություն 
Վեներա Գիմադիևան ծնվել է Կազանում, Թաթարստան, զինվորականի և մաթեմատիկայի ուսուցչուհու ընտանիքում։ 2003 թվականին ավարտել է Կազանի երաժշտական ուսումնարանի երգչախմբի դիրիժորության բաժինը։ 2004-2009 թվականներին Վեներան սովորել է Սանկտ Պետերբուրգի Ռիմսկի-Կորսակովի անվան կոնսերվատորիայի օպերային երգեցողության բաժինը, պրոֆեսոր Սվետլանա Վլադիմիրովնայի դասարանը։

2008 թվականին Վեներան որպես մենակատարուհի հրավիրվել է Սանկտ Պետերբուրգի օպերա՝ Յու. Ալեքսանդրովնայի գլխավորությամբ։ Հենց այդտեղ են կայացել նրա առաջնաելույթները այնպիսի դերերգերում, ինչպես Գաետանո Դոնիցետիի «Լյուչիա դի Լամերմուր»-ում Լյուչիայի դերը, Ջուզեպպե Վերդիի «Ռիգոլետտո» օպերայում Ջիլդայի դերը, Բենջամեն Բրիտտենի «Լուկրեցիայի անպատվությունը» օպերայում Լյուցիայի դերը։

2009 թվականին Վեներա Գիմադիևան ընդունվել է Ռուսաստանի Պետական մեծ թատրոնի երիտասարդական ծրագիր՝ պրոֆեսոր Դ. Վդովինի ղեկավարությամբ, իսկ 2011 թվականին այն ավարտելուց հետո դարձել է Մեծ թատրոնի առաջատար մենակատարուհի։

Մեծ թատրոնում նրա դերերից են «Ռիգոլետտոյում» Ջիլդան, Նիկոլայ Ռիմսկի-Կորսակովի «Ցարի հարսնացուն» օպերայի Մարֆան, Վինչենցո Բելլինիի «Լուսնոտը» օպերայի նոր ներկայացման մեջ Ամինը, որի համար 2014 թվականին արժանացել է «Ոսկե դիմակ» մրցանակին։

Վեներան ճանաչման է հասել որպես Եվրոպայի ամենախոստումնալից լիրիկա-կոլորատուրային սոպրանոներից մեկը։ Մեծ Բրիտանիայի Գլայնդբորնի փառատոնում «Տրավիատա» օպերայում Վիոլետայի դերակատարումը 2014 թվականին արժանացել է քննադատների բուռն արձագանքներին։ Անգլիական «The Guardian» թերթը նկարագրել է նրա դեբյուտը որպես «հափշտակիչ». «Նա մեծ գրավչության տեր երգչուհի է, նրանից հայացքդ չես կտրի։ Անմոռանալի, հուզիչ դեբյուտ էր Գլայնդբորնում»։

2015-2016 թվականների համերգաշրջանը Գիմադիևային բերել է ոչ միայն առաջին ելույթը ԱՄՆ-ի Hollywood Bowl հրապարակում, որտեղ նա Լոս Անջելեսի ֆիլհարմոնիկ նվագախմբի հետ կատարել է «Տրավիատան», այլև նույն դերով առաջնելույթ Լոնդոնի Կովենտ գարդեն արքունական թատրոնում։ Այդ նույն համերգաշրջանում նա հանդես է եկել Ֆրանսիայի Լիմոժ, Ռեյմս և Ռուան քաղաքներում «Լյուչիա դի Լամերմուր» օպերայի գլխավոր դերում, Բելլինիի «Կապուլետներ և Մոնտեգյուներ»-ում Ջուլիետայի դերում Բեռլինի Գերմանական օպերայում, «Պուրիտաններ» օպերայում Էլվիրայի դերում Մադրիդի Ռեալ թատրոնում։

Երգչուհու խաղացանկում այնպիսի դերեր են, ինչպես Վիոլետան «Տրավիատայում», բեմադրիչ՝ Ֆրանչեսկա Զամբելլո, Ձյունանուշիկը Ռիմսկի-Կորսակովի համանուն օպերայում, Սերպինան Ջովաննի Բատիստա Պերգոլեզիի «Աղախինը տիրուհի» օպերայում, Ջուլիետան Շառլ Գունոյի «Ռոմեո և Ջուլիետ» օպերայում, որը նա կատարել է Խուան Դիեգո Ֆլորենսի ընկերակցությամբ, Նորինան Գաետանո Դոնիցետիի «Դոն Պասքուալե»-ում։ Նա նաև կատարել է Կիրիլ Սերեբրեննիկովի բեմադրած «Ոսկե աքլորիկը» օպերայում Շամախիի թագուհու դերը, դիրիժոր՝ Վասիլի Սինայսկի։

Ծանոթագրություններ

Արտաքին հղումներ 
 Мир24: հարցազրույց
 Пульс UK. հարցազրույց
 Պաշտոնական կայք
 
 Venera Gimadieva at Rayfield Allied Management
 Venera Gimadieva at Royal Opera House
 Venera Gimadieva at Semperoper Dresden
 Venera Gimadieva at Bolshoi Theatre
 Il tenero momento, interview
 Planet Hugill: Venera Gimadieva in recital for OperaCoast

Ռուս սոպրանոներ
«Ոսկե դիմակ» մրցանակի դափնեկիրներ
Ռուս օպերային երգիչներ
Սանկտ Պետերբուրգի կոնսերվատորիայի շրջանավարտներ